Mihai Leu a oferit primele declarații de pe patul de spital. În exclusivitate pentru Playtech Știri, fostul campion la raliuri și deținătorul a trei titluri de campion național la Viteză în Coastă, a dezvăluit cum se simte după ce a suferit o intervenție chirurgicală.
Marea legendă a boxului mondial, Mihai Leu, în vârstă de 55 de ani, a ajuns pe mâinile medicilor. El a fost transferat de la Hunedoara și internat la Spitalul Fundeni din Capitală. În urmă cu trei săptămâni, fostul sportiv a fost operat, dar a avut câteva complicații. Din acest motiv, el se află în prezent internat la Institutul Clinic Fundeni. Direct de pe patul de spital, Mihai Leu a făcut declarații surprinzătoare pentru Playtech Știri. Fostul pugilist a ținut să-și informeze fanii că se simte bine și în curând va fi externat.
„Sunt bine, mulțumesc frumos! Câteva zile voi sta internat. Mulțumesc din suflet”, ne-a declarat fostul campion.
În 2014, Mihai Leu, dublu campion mondial la box și campion național absolut la raliuri, a fost diagnosticat cu cancer la colon. Atunci, el a stat internat două luni în spital și a suferit două operații.
„În viață treci prin momente foarte grele, însă întotdeauna este important să nu cedezi. Există o vorbă: Când nu mai poți, mai poți un pic. Este important să ai putere, pentru că, de la o anumită vârstă, nu ești numai tu motivul pentru care trebuie să lupți, ci ai o familie lângă tine, pentru care merită să faci eforturi foarte mari. Am avut probleme mari, dar am fost convins din prima secundă că voi trece peste”, declara sportivul.
Mihai Leu ne-a dezvăluit și de ce, în anii comunismului, a ales să fugă din țară, stabilindu-se atunci în Germania. Dorul de Hunedoara natală l-a readus însă în România, după doar doi ani, imediat după Revoluție:
„Am plecat din România, din cauza regimului comunist, fiindcă erau niște vremuri, așa, să zic, nu aveai libertate, parcă simțeai că cineva te urmărește, erai forțat, poate, să faci anumite lucruri, pe care nu ai fi vrut să le faci, e greu de spus. Cred că se întâmpla (n.r.-să fie urmărit), căci prea știau anumite persoane tot ce făceai. După Revoluție, am revenit acasă, mi-am dat seama cât de mult îmi lipsește acasă, Hunedoara”, a mai spus el, în trecut, pentru Playtech Știri.